
הצעת חוק שיווי זכויות האישה (תיקון – ייצוג הולם בתהליכים מדיניים), התשס"ד
– 2004 של חברות הכנסת יולי תמיר ואתי לבני. (פ/2518) – הכנה לקריאה ראשונה.

היו"ר אתי לבני:

	שלום לכולם. אנחנו ממשיכים לדון היום בהצעת חוק שיווי זכויות האישה (תיקון – ייצוג הולם בתהליכים מדיניים), התשס"ד – 2004. 

האם מדובר רק ב"מדיני" או בכל צוותי משא ומתן שעוסקים בתהליכים גם בנושאי בריאות ואיכות סביבה שהם לא ממש נקודתיים.

יולי תמיר:

	אנחנו כתבנו בכוונה "משברים לאומיים" כדי לא לצמצם את זה רק לחוץ וביטחון. למשל, לא היה מזיק אם בראשה של ועדת דברת הייתה עומדת אישה; או עכשיו תקום ועדה להשכלה גבוהה.

היו"ר אתי לבני:

	זאת אומרת, את כוללת כל משבר פנימי.

יולי תמיר:

	כן. גם חשוב: "כמו גם בכל תהליכי קבלת החלטות, ניהול משא ומתן". זאת אומרת זה גם וגם. זה תהליכים לאומיים, תהליכי קבלת החלטות. ניהול משא ומתן זה רק אחד מהם. הוספנו את זה כדי להרחיב את היריעה, שלא יגידו- -

דלית דרור:

	לנו אין בעיה להרחיב את התחומים מעבר לחוץ וביטחון, אבל יש לנו בעיה להשאיר גמישות פעולה; כדי שכשמקימים צוות קטן אד-הוק לבדוק איזה נושא אפשר יהיה להביא את מי שזה עניינו ותפקידו.

היו"ר אתי לבני:

	אם כותבים "ייצוג הולם בנסיבות העניין", זה מספק אתכם?

דלית דרור:

	אולי אפשר להשאיר גמישות יותר גדולה מאשר "בנסיבות העניין".

מרב ישראלי:

	כמו העניין של הכשירות.

היו"ר אתי לבני:

	אני לא חושבת שצריך להסוות בעניין הזה כל דבר שצריך לשקול בעניין הזה.

רשף חן:

	אני מבין מהותית את העניין של "בנסיבות העניין"; השאלה אם הוא דרוש. אם היינו כותבים "פתרון משברים לאומיים ובינלאומיים"? כי בעצם אם זה הופך להיות חקיקה קזואיסטית כזאת, אז בעוד 20 שנה אני מקווה שהחוק הזה יהיה גם רלוונטי- -

יולי תמיר:

	נקווה שכבר לא נצטרך אותו.

רשף חן:

	גם בעוד 20 שנה יהיו משברים לאומיים ובינלאומיים, ויצטרכו להיות שם נשים, וכבר לא יהיה פתרון קבע. הקטע הזה נכון להיום.

יולי תמיר:

	זה נכון, אבל כיוון שזה המקום ששם ההיעדרות היא הכי קשה בגלל מבנה הצוותים יהיה הכי קשה להכניס נשים. לכן חשבנו שצריך לפרט את זה בכוונה. יהיה הסדר קבע – יהיה לא רלוונטי. 

	אני הייתי מחוקקת את החוק הזה לעשור; בעוד עשור אם נצטרך אותו, חבל על הזמן שלנו. 

קריאות:

	נכון.

רשף חן:

	זה לא נכון. בכל חברה יש משברים כל הזמן.

יולי תמיר:

	אני לא מתכוונת מהבחינה הזאת, אלא אם אנחנו בעוד 10 שנים נצטרך חוק כדי שנשים תהיינה מיוצגות, נהיה בבעיה.

היו"ר אתי לבני:

	קודם צריך לראות מה מנסחים. יש לנו בעיה בניסוח.

יולי תמיר:

	אני לא הייתי מוותרת על "פתרון משברים" כי זה בסופו של דבר יהיה גולת הכותרת של הדיון הישראלי בשנים הקרובות, ואני רוצה שתהיינה שם נשים. לכן אם זה לא יהיה כתוב במפורש זה לא יהיה.

היו"ר אתי לבני:

	זה לא חייב להיות הסדר קבע ושלום בר-קיימא, זה גם דברים חלקיים- -

יולי תמיר:

	לא, כאן כתוב: "כמו בכל תהליכי קבלת החלטות, ניהול משא ומתן ופתרון".

לירון בר-שדה:

	אפשר לכתוב את המילה "כדוגמת", ואז זה אומר שהדוגמה רלוונטית - -


קריאות:

	בדיוק.

יולי תמיר:

	בסדר. אפשר "כדוגמת", זה טוב. 

מרב ישראלי:

	אנחנו כותבים "לרבות".

יולי תמיר:

	"לרבות" זה מצוין.

היו"ר אתי לבני:

	"לקראת הסדר קבע" וגם לא הסדר קבע.

יולי תמיר:

	אפשר לכתוב "לקראת הסדר מדיני".

רשף חן:

	אני מתנצל, אני מוכרח לעלות לוועדת הכנסת- -

היו"ר אתי לבני:

	אבל אתה בעד.

רשף חן:

	אני בעד. אני הייתי כותב משהו כמו "משברים לאומיים או בינלאומיים", משהו שיתאים לכל הזמנים.

היו"ר אתי לבני:

	נכון, המילה "בינלאומיים" חסרה כאן.

מרב ישראלי:

	השאלה מה זה משבר. 

היו"ר אתי לבני:

	זה לא מוגדר, עדיין טוב יותר להרחיב את זה מאשר לצמצם את זה.

מרב ישראלי:

	אבל אז יגידו לך שזה לא משבר.


יולי תמיר:

	אבל יש גם תהליכי קבלת החלטות. 

היו"ר אתי לבני:

	תהליכי קבלת החלטות לפתרון סוגיות לאומיות. או אולי לא "משבר", אולי נרחיב את זה יותר.

אראלה גולן:

	 למה לא להסדרים בכלל, למה להסדרי קבע? נושא ההתנתקות, למשל.

היו"ר אתי לבני:

	אנחנו מדברים על זה בדיוק. אבל אולי במקום המילה "משברים" – "סוגיות לאומיות". מה זה משבר? בחינוך זה משבר? – כן. 

מרב ישראלי:

	יגידו לך שזה רפורמה.

קריאות:

	עדיף סוגייה.

סימי מור:

	סוגייה זה יותר רחב, משבר מצומצם למשהו מסוים.

יהודית פלוטקין:

	יש מסמך שהגשנו לוועדת השרים, ואם הייתי יודעת שיש מקום לצרף את זה לפה, היינו מצרפים אותו כתמיכה בהצעה הזאת, גם עם 25% של המקורי. 

	אנחנו צריכים לחשוב כל הזמן, אפילו גם כהצעת חוק נוספת, שייצוג הולם לנשים יהיה גם בכל הוועדות והגופים שהממשלה קובעת וממנה: וריאציה על ועדת דברת או המועצה לביטחון לאומי, או כל דבר אחר. השאלה היא האם אפשר להלביש את זה על החוק הספציפי הזה בהרחבה רצינית, או רוצים עוד חוק בשביל זה – אני לא משפטנית, אני לא מספיק מבינה בזה; אבל לפחות את זה הייתי מרחיבה למקסימום של כל משא ומתן שיש בו נציגים של המדינה. מחר זה יהיה משא ומתן על הנחת צינור מים, ויש לו המשמעויות שלו, או על קשרי מסחר.

היו"ר אתי לבני:

	איך את מציעה לנסח את זה?

יהודית פלוטקין:

	אני הייתי אומרת: "כל משא ומתן של המדינה" – רק בלשון של משפטנים. 

אראלה גולן:

	 יש לך כאן משפט מצוין: "תהליכים של קביעת מדיניות".

יולי תמיר:

	אני הייתי מציעה את הנוסח הבא: "בצוות השותף לעיצוב מדיניות לאומיות, לתהליכי קבלת החלטות" – אני לא 	יודעת איך להגדיר אותם בדיוק עדיין – "ובמשא ומתן מדיני במסגרת החתירה לניהול סכסוכים ופתרונם והגעה להסדרי קבע".
היו"ר אתי לבני:

	ניתן לכל אחת לומר משפט אחד, איך היא רואה את זה.

לירון בר-שדה:

	אני חושבת שעדיף להתרכז בחוק כדי שאפשר יהיה ליישם אותו. אם הוא יהיה מאוד רחב, זה יתברבר, לדעתי.

היו"ר אתי לבני:

	את חושבת שנלך על "מדיניים"?

לירון בר-שדה:

	מדיני ומשברים לאומיים. אם אפשר לעשות עוד חוק שהוא גורף יותר- -

היו"ר אתי לבני:

	אנחנו עושים עכשיו סריקה על כל החוקים.

לירון בר-שדה:

	אחרת נראה לי שיהיה מצב שפתאום יתחילו כל פעם דיונים באיזה תחום כן ובאיזה תחום לא, ואיפה נמצא אשת חינוך כזאת או אחרת; זה צריך להיות מצומצם.

סימי  מור:

	כמו שאמרנו בהתחלה במקום "בצוות השותף", אז "בתהליכי קבלת ההחלטות"; כי אחר-כך כתוב: "יינתן ביטוי הולם", אז מספיק לך, ואז את לא מתחילה בצוות השותף, אלא בתהליכי קבלת ההחלטות.

אראלה גולן:

	 זה "קביעת מדיניות". 

סימי  מור:

	כן. ואז במקום "כמו גם בכל תהליכי קבלת ההחלטות" – אפשר "כגון תהליכי קבלת ההחלטות". אם אומרים "כגון" נותנים דוגמה, ולא סוגרים אותה. זאת דוגמה למה שאת מתכוונת, אבל גם דברים אחרים יכולים להיכלל.

היו"ר אתי לבני:

	זאת אומרת, "כגון" להשאיר.

סימי  מור:

	ליד "הלאומיים", "לאומיים ובינלאומיים". 

היו"ר אתי לבני:

	זה מקובל עלינו.

אראלה גולן:

	"בצוות משותף לתהליכי קבלת ההחלטות הנוגעות למניעת ניהול ומשברים". אני הייתי כותבת: "בתהליכי קבלת ההחלטות וקביעת מדיניות, ניהול משא ומתן". זאת אומרת שלא "כמו גם", אלא אני מפרטת: "בתהליכי קבלת ההחלטות וקביעת מדיניות" כי אני חושבת שזה חשוב. גם לא הייתי מדברת רק על הסדר קבע, הייתי מדברת על הסדרים בכלל.

היו"ר אתי לבני:

	ודאי. 

אראלה גולן:

	 וגם "שלום" בכלל, מה זה בר-קיימא? כולנו מקווים ששלום יהיה בר-קיימא. 

אורית רשפי-לביא:

	אני בעד להרחיב. אני לא מעודכנת לגבי תחילת הדיון, אבל אני לא מבינה למה זה התחיל צר, ואני מקבלת את הגישה שאם יש משהו שאני לא מודעת לו – למה זה התחיל מנקודה ספציפית, אז לעשות את זה כדוגמה ולהרחיב כדי שגם לנו תהיה פלטפורמה על מה להיתפס בדברים אחרים. כל פעם מחדש: "אין על זה חוק, מה את רוצה?".

דלית דרור:

	אין לי קושי להרחיב את התחומים, יש לי קושי להשאיר בידי הממשלה את האפשרות לגמישות בצוותים שהיא מקימה מכוח המומחיות והתפקיד של אותם פקידים, ועל-כן אנחנו צריכים לכתוב משהו שאפשר יהיה ליישם אותו, כי אחרת החוק הזה ישליך על ההתייחסות לכל שאר הוראות החוק הזה, ושכרנו ייצא בהפסדנו. מבחינת תחומים דווקא אפשר להרחיב, ושיהיה כתוב: "בכל תהליכי קבלת ההחלטות ועיצוב מדיניות". אין לי בעיה, זה לא חייב להיות דווקא במישור הבינלאומי, ושלא נתחיל להתכנס לשאלות: זה משבר או לא? זה הסדר קבע או לא הסדר קבע? 

היו"ר אתי לבני:

	לכן אמרנו "סוגייה" ולא "משבר".

דלית דרור:

	אבל אנחנו כן צריכים לאפשר את הגמישות.

היו"ר אתי לבני:

	השאלה היא האם "בנסיבות העניין" מספיק לך?

דלית דרור:

	הייתי רוצה יותר מאשר "בנסיבות העניין" כדי להבטיח את אישור החוק.


יולי תמיר:

	אני מפחדת מזה מאוד כי תמיד אפשר להציג את נסיבות העניין כך שלא יהיה צורך בנשים. אם אני צריכה להקים צוות, ואני לא רוצה שתהיינה בו נשים אני אגדיר אותו כך שלא תימצאנה נשים מתאימות. זה כמו לתפור מכרז, אני אתפור צוותים – מה הבעיה? אין בכלל בעיה לעשות את זה.

דלית דרור:

	"בנסיבות העניין" זה סוכם במפורש עם הממשלה. אני חשבתי לאפשר יותר גמישות מאשר "בנסיבות העניין". 

היו"ר אתי לבני:

	אולי כשאת עושה יותר ספציפי זה יותר קל. איך היית מגדירה?

דלית דרור:

	אולי להוציא מזה צוותים קטנים בגודלם, והם ממונים על-פי המומחיות או התפקיד. כי אם יש ועדה שבוחנת סוגייה, למשל, בביטוח הלאומי וממנים צוות שתוך שבועיים צריך להגיש מסקנות, וממנים את הרפרנט של אגף התקציבים מהביטוח הלאומי ואת הרפרנט של החקיקה על הביטוח הלאומי, ושניהם גברים – אני לא רוצה שזה יהיה בלתי אפשרי. כמו שזה כתוב במקור, גם פגישה של ראש אמ"ן עם הרמטכ"ל זה בלתי אפשרי.

יולי תמיר:

	לא נכון.

מרב ישראלי:

	השאלה היא מה זה תהליכי קבלת החלטות. הרי כל העבודה של משרדי הממשלה היא תהליכי קבלת החלטות מלמטה עד למעלה. השאלה היא אם את רוצה לייחד את זה לסוג מסוים של קבלת החלטות. כל עוד שני פקידים יושבים ועושים זה סוג של קבלת החלטות.

דלית דרור:

	זה לקראת קבלת החלטות. 

מרב ישראלי:

	לא משנה, הממשלה מקבלת את ההחלטות בסופו של דבר. אבל כל פעולה של פקידים בממשלה זה בעצם תהליך לקראת קבלת החלטה. השאלה היא על מה את מדברת.

דלית דרור:

	אבל אני לא רוצה שנהיה חייבים לעשות ייצוג הולם על חשבון המומחיות.

יהודית פלוטקין:

	את מביאה צילום מצב אמיתי ובעייתי גם בלי לפגוע בנו. החוק הזה מוביל לשינוי חברתי כי כשיחשבו על מינויים יגידו, אנחנו צריכים במחלקה הזאת אישה כדי שנוכל לענות על החוק. זאת אומרת, זה לא מהיום למחר, אבל זאת עוד דרך להביא נשים לתהליכי קבלת החלטות, שזה האינטרס המשותף בשולחן. 

	גם אני מתנגדת לעצמי בהצעה הזאת, אבל אני חייבת להגיד אותה: אם היינו מדברים על כמה צוותים, יכול להיות דיווח שבסך-הכול היה שיעור מספיק; היו שלושה צוותים רק של גברים, ולעומת זאת בצוותים אחרים היו 50% נשים, ואז בסך-הכול היה לנו המספר המספיק. זאת פשרה מבחינתי, אבל זה לא פוגע בעיקרון של קידום נשים לעמדות. יעשו איזונים בסל הכללי.

היו"ר אתי לבני:

	אז את מתכוונת: "יינתן ביטוי הולם בכל צוות"?

יולי תמיר:

	התלבטנו בדיוק על המילה צוות. מה זה צוות?

דלית דרור:

	- - -

היו"ר אתי לבני:

	סוגיות בעלות חשיבות לאומיות ובינלאומית. 

קריאות:

	- - -

היו"ר אתי לבני:

	כתבתי: "סוגיות בעלות חשיבות לאומית ובינלאומית".

יולי תמיר:

	צריך להגיד מי ממנה אותם.

סימי מור:

	השאלה היא האם אנחנו יכולים לכתוב משפט גם בנושא האכיפה, משום שהבעיה היא בדרך כלל באכיפה.

יהודית פלוטקין:

	זאת הנקודה השנייה שרציתי להגיד, כל הכבוד. יש לכם הרשות למעמד האישה, ואנחנו נשב לחוד על המלצת המשפטנים לתת סמכויות אכיפה בנושאים מסוימים במקום שיש לקונות. לפחות חובת דיווח לרשות, אז אנחנו נוכל לקבל את המספרים האלה, מישהו ירכז את הנתונים, ואז אם יהיו לנו סמכויות אכיפה – טוב; אם לא – השדולה תוכל ללכת לבית-המשפט.

דלית דרור:

	במינוי של ראש הממשלה או של שר.

יולי תמיר:

	כן. הכנסת גם ממנה צוותים?

מרב ישראלי:

	לא.

יולי תמיר:

	במינוי של ראש הממשלה או של שר או של הממשלה כולה. 

יהודית פלוטקין:

	אבל תכניסו את נושא חובת הדיווח לרשות כדי שזה לא יישאר עקר כל העסק הזה.

מרב ישראלי:

	"בצוות הממונה על-ידי שר, ראש הממשלה או הממשלה". 

יולי תמיר:

	אולי זה קצת צר מדי; צריך להגיד: בצוותים או בוועדות או בגופים. 

קריאות:

	גופים.

יולי תמיר:

	זה לא גופים. דלית, צוות זה טוב?

דלית דרור:

	אתם לא רוצים רק ועדות ציבוריות כמו שהיה בהצעת החוק הקודמת, אתם רוצים צוות - -

מרב ישראלי:

	צוות יהיה דוגמה.

היו"ר אתי לבני:

	"גוף או צוות המתמנה על-ידי ראש הממשלה, שר משרי הממשלה או הכנסת או הממשלה כולה הנוגע לניהול- -"

יולי תמיר:

	"הנוגע לעיצוב מדיניות לאומית". 

היו"ר אתי לבני:

	"סוגיות בעלות חשיבות לאומית ובינלאומית לרבות תהליכי קבלת החלטות, ניהול משא ומתן, פתרון משברי במהלך פעילות מדינית לקראת הסדר".

דלית דרור:

	קבלת החלטה זה משהו פרטיקולרי; מדיניות זה משהו קצת יותר רחב. אתם מדברים על שניהם, נכון?

יולי תמיר:

	כן.

היו"ר אתי לבני:

	או על מדיניות ואחר-כך על החלטות מדיניות.

מרב ישראלי:

	ההחלטות לא מתקבלות על-ידי הצוות, אלא על-ידי הגוף המבצע, לכן זה תהליך קבלת ההחלטות ולא ההחלטות עצמן. אז אמרנו שהצוות מתמנה על-ידי ראש ממשלה, שר או ממשלה בעניין עיצוב מדיניות לאומית. מה עוד?

היו"ר אתי לבני:

	ובינלאומית. "מניעה, ניהול ופתרון סוגיות בעלות חשיבות לאומית ובינלאומית". 

יולי תמיר:

	הייתי אומרת: "בצוותים השותפים בעיצוב מדיניות לאומית, וצוותי משא ומתן השותפים לניהול סכסוכים, מניעתם ופתרונם, ולמאמץ להגיע להסדר ביניים או להסדרי קבע יינתן ייצוג הולם לנשים". זה מכסה פה את כל מה שאפשר להעלות על הדעת.

היו"ר אתי לבני:

	לא הסכם ביניים או קבע, לקראת הסדר.

מרב ישראלי:

	אתן רוצות שני דברים: עצוב מדיניות לאומית וצוותי משא ומתן.

היו"ר אתי לבני:

	נכון. "לאומית ובינלאומית".

יולי תמיר:

	מדינת ישראל לא מעצבת מדיניות בינלאומית. היא קובעת עמדות, אבל היא לא מעצבת.

מרב ישראלי:

	עיצוב מדיניות לאומית זה גם עיצוב המדיניות הלאומית בדברים בינלאומיים.

	אם כך אנחנו מדברים על "צוות או גוף" – נמצא מילה – "הממונה על-ידי ראש הממשלה, שר או הממשלה בעניין עיצוב מדיניות לאומית או לעניין ניהול משא ומתן- -".

יולי תמיר:

	אבל לא רק משא ומתן. אני רוצה גם "ניהול ופתרון סכסוכים" כי יש הרבה צוותים שיכולים ללוות את התהליך.


היו"ר אתי לבני:

	מניעה, ניהול ופתרון – אלה שלוש הפאזות.

מרב ישראלי:

	"טיפול בסכסוכים בינלאומיים, לרבות מניעה, ניהול משא ומתן - -

יולי תמיר:

	לרבות המאמץ להגיע להסדר.

יהודית פלוטקין:

	הייתי מכניסה "על כל היבטיהם".

היו"ר אתי לבני:

	זאת לא מילה משפטית, נדמה לי.

מרב ישראלי:

	כל מה שכתבנו כאן הוא לא כל-כך משפטי, צריך לבדוק איך לנסח את זה.

דלית דרור:

	אז מה יש לך בינתיים?

מרב ישראלי:

	"צוות המתמנה על-ידי ראש ממשלה, שר או ממשלה בעניין עיצוב מדיניות לאומית או לעניין טיפול בסכסוכים בינלאומיים, לרבות מניעתם, ניהול משא ומתן ופתרונם. יינתן ייצוג הולם לייצוג של נשים בנסיבות העניין". 

דלית דרור:

	למה אנחנו לא מדברים על טיפול בסכסוכים בינלאומיים, ולא בסכסוך בין אנשי התשתיות לבין אנשי איכות הסביבה?

היו"ר אתי לבני:

	סוגיות בעלות חשיבות לאומית. 

דלית דרור:

	עיצוב מדיניות זה רחב, זה הלאומי; ולעומת זאת טיפול בסכסוכים זה רק על בינלאומי.

מרב ישראלי:

	אבל כשיש סכסוך בין שני גופים הטיפול הוא בידי היועץ המשפטי לממשלה. 

יולי תמיר:

	דלית אומרת: אם יקימו ועדה לפתרון המשבר עם המורים; אבל זאת שאלה לאומית. 

מרב ישראלי:

	השאלה היא האם זה עיצוב מדיניות לאומית.

יולי תמיר:

	זאת שאלה לאומית. 

מרב ישראלי:

	סכסוך בין שני משרדים זה לא נחשב לאומי.

יולי תמיר:

	מצדי אפשר להכניס לכאן גם סכסוכים פרטיים, פנימיים.

קריאה:

	מי קובע מה זה ייצוג הולם?

יהודית פלוטקין:

	אתם מרחיבים את זה מעבר למדיני, אז בואו נעשה את זה כמו שצריך.

היו"ר אתי לבני:

	ראשית כל הסכמנו עם הממשלה שאנחנו מורידים אחוזים; שנית יש לנו בית המשפט בעניין ייצוג הולם, ויש כבר פסיקה מה זה ייצוג הולם.

יולי תמיר:

	ייצוג הולם זה יותר מ- 25%.

היו"ר אתי לבני:

	זה יותר, זה שליש. את זה צריך להשאיר כאן כי "תפסת מרובה, לא תפסת".  

מרב ישראלי:

	אולי נכניס "עיצוב מדיניות לאומית בנושא חוץ ופנים.

היו"ר אתי לבני:

	אני כתבתי "לאומי ובינלאומי".

דלית דרור:

	כשכותבים "עיצוב מדיניות" זה בכל נושא, אבל החשש שלי הוא ש"טיפול בסכסוכים" זה מבחינתכם רק בינלאומי.

מרב ישראלי:

	ברור, זה כל הרעיון. 

דלית דרור:

	אבל יש גם סכסוכים לא בינלאומיים.

מרב ישראלי:

	אבל סכסוכים במדינה הם או סכסוכי עבודה, או סכסוכים בין שני משרדים, ואז זה מגיע ליועץ המשפטי לממשלה. במקרים האלה את לא ממנה צוות כדי לפתור סכסוך.

דלית דרור:

	את קוראת "סכסוך" כמשפטנית.

מרב ישראלי:

	הממשלה לא ממנה צוות כדי לפתור סכסוך פנים ממשלתי, אני לא שמעתי על זה.

יהודית פלוטקין:

	וצוות לפתרון סכסוך עם ההסתדרות?

מרב ישראלי:

	זה משא ומתן בדיני עבודה, זה משהו אחר.

יהודית פלוטקין:

	האם ועדת דברת הייתה נכללת?

מרב ישראלי:

	בהחלט.

יהודית פלוטקין:

	המועצה לביטחון לאומי הייתה נכללת בפנים? 

קריאות:

	זה מכוח חוק.

יהודית פלוטקין:

	לא צריך להיות שם ייצוג הולם? אני בכוונה מביאה את הדוגמות של המועצה לביטחון לאומי או לחילופין את ועדת דברת כדי שנראה אם בתור נייר לקמוס לחוק האם הוא חל עליהם או לא.

מרב ישראלי:

	המועצה לביטחון לאומי ממונה על-ידי הממשלה, והיא בוודאי עוסקת בעיצוב מדיניות לאומית בתחום הביטחון. לכן היא בהחלט שייכת, לדעתי. השאלה האם עיצוב מדיניות לאומית לרבות בנושאי ביטחון, חינוך- -

היו"ר אתי לבני:

	לא לפרט. לאומי ובינלאומי.

מרב ישראלי:

	אף על פי שאם אני אומרת "לרבות" זה לא נורא.

יולי תמיר:

	לא.

אורית רשפי:

	פנים וחוץ תופס טוב יותר, נראה לי.

דלית דרור:

	פנים הוא כל מה שלא חוץ? אני לא בטוחה.

קריאות:

	כן.

היו"ר אתי לבני:

	דלית, מה את אומרת על "לאומי" ו"בינלאומי"?

דלית דרור:

	עדיף "לאומי" ו"בינלאומי".

יהודית פלוטקין:

	השאלה אם כשנשאיר את זה רק "לאומי" ו"בינלאומי" לא נישאר רק עם הדרג הכי גבוה.

סימי מור:

	פנים וחוץ זה הכול.

יהודית פלוטקין:

	אני הייתי שמה את שניהם.

מרב ישראלי:

	לא, זה אותו דבר.

יהודית פלוטקין:

	"לאומי" ו"פנים" זה לא אותו דבר.


מרב ישראלי:

	אבל את עדיין אומרת "בעלי חשיבות לאומית".

לירון בר-שדה:

	שכל מה שקשור למדינה.

מרב ישראלי:

	השאלה היא מה רוצים. אתם יכולים להגיד שבכל צוות ששר ממנה יהיה ייצוג הולם. לא צריך להגיד "עיצוב מדיניות לאומית" ולא כלום; כל צוות שממונה על-ידי שר הוא אופציה אחת, ואז לא צריך להיכנס לכלום. אבל אני מבינה שמשרד המשפטים אומר שאנחנו רוצים לייחד את זה לדברים שיש בהם יותר שיקול. 

דלית דרור:

	אנחנו לא יכולים להרשות לעצמנו. כשיש סוגייה ספציפית של סילוק פסולת מוצקה או מומחה לחומרים מסוכנים במשרד לאיכות הסביבה שהממונה שם הוא גבר, לא יכול להיות שאי-אפשר יהיה לבנות צוות קטן, יעיל וזריז של שניים רק בגלל החוק הזה. 

יולי תמיר:

	לטעמי, אפשר להגיד "בתנאי אלה צוותים שגודלם עולה על שלושה אנשים".

היו"ר אתי לבני:

	לא כדאי. אנחנו מכניסים גלגלים.

יולי תמיר:

	אני לא מכירה דבר כזה בהיסטוריה של הצוותים הגדולים שהוקמו.

דלית דרור:

	יש לנו בעיה עם הגמישות בצוותים הקטנים.

יולי תמיר:

	בסדר, אבל אם ראש הממשלה שולח את דב וייסגלס לדבר עם קונדוליסה רייס, זה לא צוות. מדברים על הצוותים הגדולים בנושאים המרכזיים. 

דלית דרור:

	אז בואי נוציא.

יולי תמיר:

	אם הוא שולח שני אנשים זה לא צוות, זה מסוג החלטות הממשלה. צריך להשאיר את זה כך, יותר טוב שיתנצלו.

קריאות:

	בדיוק.

יולי תמיר:

	אנחנו נקבל את התנצלותם בהבנה.

דלית דרור:

	ראוי שיתייחסו ברצינות לחוק הזה על כל הוראותיו.

יולי תמיר:

	לכן מה שיהודית אומרת זה חשוב, צריך מערכת בקרה ויישום, ואם יהיה נושא שיוכיחו לנו שאין בו אף אישה מתאימה – לכל כלל יש יוצאים מן הכלל. 

היו"ר אתי לבני:

	זה חוק חינוכי, זה חוק שיעשה מהפך. אל תוציאי. 

דלית דרור:

	3 ומטה. 

יולי תמיר:

	את מכירה תקדים שמינו 2 אנשים? בחיים לא. 

לירון בר-שדה:

	את אמרת שאלה צוותים שממנה ראש הממשלה, אז הכוונה היא לא לצוותים לפינוי אשפה. 

יולי תמיר:

	מה שיהודית אמרה הוא נכון, אנחנו רוצים ייצוג הולם overall. אז אם יוכיחו לנו שבצוות פינוי אשפה אין נשים, אבל בצוות אחר יש שתיים זה ייצוג הולם.

היו"ר אתי לבני:

	מבט כולל.

מרב ישראלי:

	זאת בעיה, אי-אפשר לעשות ככה.

היו"ר אתי לבני:

	לא בצוותים? חשבנו שיהיה איזון.

מרב ישראלי:

	כן, אבל זה כל-כך מקרי אילו צוותים ממנים באותו זמן. איך תבדקי את זה?


סימי מור:

	לכן לעומת מה שיהודית אומרת, הייתי אומרת "בכל צוות".

מרב ישראלי:

	כן, זה צריך להיות בצוות.

יולי תמיר:

	אנחנו רוצים להשאיר להם מעט גמישות כדי שאם במקרה- -

יהודית פלוטקין:

	אם אנחנו אומרים "בכל צוות" היא רוצה להתחיל לסייג את הגודל שלו- -

דלית דרור:

	אז תעשו צוות של למעלה מ- 3.

היו"ר אתי לבני:

	לא. אני רוצה לחזור ל"נסיבות העניין". זה ייצוג הולם בנסיבות העניין או בלי נסיבות העניין?

דלית דרור:

	עם "נסיבות העניין", זה גם סוכם במפורש בממשלה.

יולי תמיר:

	זה לא יעמוד בבג"ץ; אם הם יודעים שיש "נסיבות עניין" שבהן נשים לא מתאימות זה לא יעמוד בבג"ץ, אלא אם זה באמת משהו סופר פרופסיונלי, ואין אף אישה מתאימה. אבל בכל "נסיבות העניין" נכריח שנשים רלוונטיות.

מרב ישראלי:

	לא סיכמנו על איזה סוג של פעילות זה יחול. מינוי על-ידי ראש ממשלה, שר או ממשלה זה תנאי אחד; אבל אנחנו עדיין צריכים למקד את סוג הפעילות. 

היו"ר אתי לבני:

	"סוגיות בעלות חשיבות לאומית ובינלאומיות" או "סוגיות פנים וחוץ" או "סוגיות של קביעת מדיניות לרבות קבלת החלטות".

יולי תמיר:

	אפשר אולי להגיד: "בצוותים השותפים לעיצוב מדיניות לאומית (פנים וחוץ) ובצוותי משא ומתן למניעת סכסוכים ולפתרונם, לרבות החתירה להגיע לפתרונם".

מרב ישראלי:

	אפשר כך: "בעניין עיצוב מדיניות לאומית בענייני פנים וחוץ, לרבות לניהול משא ומתן למניעת סכסוכים בינלאומיים ופתרונם". משהו פשוט כזה.

יולי תמיר:

	אני רוצה גם ניהול, זה הכי חשוב.

מרב ישראלי:

	"לרבות ניהול משא ומתן למניעת סכסוכים בינלאומיים ולפתרונם". 

יולי תמיר:

	אני רוצה גם "ניהול סכסוך", Conflict Management. זה הדבר שנעשה פה בעשור הקרוב, אז אני רוצה שזה יהיה כתוב.

היו"ר אתי לבני:

	זה הסדרי קבע, מפת הדרכים. 

מרב ישראלי:

	"משא ומתן למניעת סכסוכים, ניהולם ופתרונם".

יולי תמיר:

	אני הייתי כותבת בכל-זאת: "לרבות החתירה להסדר קבע".

קריאות:

	- - -

יולי תמיר:

	"לרבות צוותי משא ומתן לקראת הסדרי ביניים והסדר קבע. פה אני רוצה להגיד את זה במפורש כי זה הדבר שיעמוד על השולחן יום אחרי שהחוק הזה יחוקק. 

מרב ישראלי:

	בעצם זה כל דבר לקראת חתימת חוזה שלום.

דלית דרור:

	כגון.

יולי תמיר:

	זה "לרבות", דלית. גם אני חושבת שזה שבצוותי ההתנתקות אין אף אישה זאת שערורייה.

סימי מור:

	אבל את חייבת לכתוב את המילה "כגון",  כי אז את מסייגת את זה מאוד, ואת רוצה לפתוח.


יולי תמיר:

	לא, אנחנו אומרים, כל מה שקשור לניהול, לרבות - -

מרב ישראלי:

	אז זה נכנס בעצם לניהול סכסוך. "עיצוב מדיניות לאומית בענייני פנים ובענייני חוץ, לרבות צוותי משא ומתן למניעת סכסוכים בינלאומיים, ניהולם ופתרונם", וכאן את רוצה להכניס "לרבות" נוסף.

יולי תמיר:

	כן. "לרבות החתירה להסדרי ביניים ולהסדר קבע".

היו"ר אתי לבני:

	מה זה "חתירה"?

יולי תמיר:

	"לרבות צוותי משא ומתן לקראת הסדרי ביניים והסדרי קבע". 

מרב ישראלי:

	"יינתן ביטוי הולם לייצוגן של נשים בנסיבות העניין".

היו"ר אתי לבני:

	ב-2: "הוועדה לקידום מעמד האישה בכנסת והרשות לקידום מעמד האישה יקבלו דיווח"

קריאה:

	חובת דיווח.

היו"ר אתי לבני:

	גם לכנסת.

מרב ישראלי:

	לוועדה של כנסת אנחנו מקבלים בדרך כלל דיווח שנתי, אין דיווח שוטף.

יהודית פלוטקין:

	מה את יכולה לשנות עכשיו בסוף השנה?

יולי תמיר:

	לרשות אנחנו רוצים דיווח שוטף.

דלית דרור:

	דיווח שוטף לרשות ודיווח שנתי לוועדה.

מרב ישראלי:

	אם הרשות רואה שיש בעיה היא תבוא לוועדה. אנחנו לא מחליפים את הרשות.

היו"ר אתי לבני:

	אם יש פיקוח אז מתכוננים לקראת הפיקוח, הרשות זה רשות, והכנסת זה כנסת. 

יהודית פלוטקין:

	ושלא יגידו לנו שזה ועדות חשאיות, כי גם בוועדות חשאיות אפשר לדבר על אחוזים במספרים של נשים בלי להגיד שזה- -

היו"ר אתי לבני:

	הצבעה:

	בעד – 2
	נגד – אין
	נמנעים – אין

יהודית פלוטקין:

	אני רוצה לומר שזאת הישיבה הראשונה שיש לנו אחרי הסיוט של ועדת כספים. אני חייבת להודות שמי שהתחילה עם העניין של העזרה להגדלת תקציב הרשות לקידום מעמד האישה הייתה חברת הכנסת אתי לבני, והיא עשתה עבודה של פריצת דרך. לשמחתנו, נכנסה לוועדה יולי תמיר, ועשתה עבודה נהדרת בוועדת הכספים. זה שוב מוכיח שיחד אנחנו כוח.

היו"ר אתי לבני:

	אנחנו נשתמש בזה עכשיו לשיתוף פעולה בין הנשים בוועדה.

יהודית פלוטקין:

	מאוד חשוב שיבינו שהנושאים האלה הם קונצנזוס.

היו"ר אתי לבני:

	תגידי את זה ראשית כל לראש הממשלה, ואחר-כך לכל היתר.


הישיבה ננעלה ב- 9:15


	




	
















	







	







	
